“อุตุฯ” เผยภาคเหนืออากาศเย็น เตือนระวังฝนฟ้าคะนอง-ลูกเห็บตกบางพื้นที่
“อุตุฯ” เผยภาคเหนืออากาศเย็น เตือนระวังฝนฟ้าคะนอง-ลูกเห็บตกบางพื้นที่
29 ธ.ค. 2562

ผู้สื่อข่าวรายงานว่า วันที่ 29 ธันวาคม 2562 กรมอุตุนิยมวิทยา พยากรณ์อากาศ 24 ชั่วโมงข้างหน้า ภาคเหนืออากาศเย็นกับมีฝนฟ้าคะนองและลูกเห็บตกบางพื้นที่ โดยภาคตะวันออกเฉียงเหนือ อุณหภูมิลดลง 2-3 องศาเซลเซียสบริเวณพื้นราบของภาคเหนือและภาคตะวันออกเฉียงเหนืออากาศเย็นถึงหนาว อุณหภูมิต่ำสุด 14-20 องศาเซลเซียสยอดดอยและยอดภูมีอากาศหนาวถึงหนาวจัด อุณหภูมิต่ำสุด 5-14 องศาเซลเซียส
ส่วนภาคตะวันออกและภาคกลาง อุณหภูมิจะลดลง 1-2 องศาเซลเซียส อากาศเย็นในตอนเช้าทางตอนบนของภาคโดยมีฝนบางพื้นที่ทางตอนล่างของภาค ขอให้ประชาชนบริเวณประเทศไทยตอนบนระวังรักษาสุขภาพเนื่องจากอากาศที่เปลี่ยนแปลง และการสัญจรผ่านบริเวณที่มีหมอกไว้ด้วย สำหรับภาคใต้มีฝนน้อย
อนึ่ง พายุระดับ 2 (พายุดีเปรสชัน) “ฟานทอง” บริเวณทะเลจีนใต้ตอนกลาง ได้อ่อนกำลังลงเป็นหย่อมความกดอากาศต่ำแล้วและจะสลายตัวในระยะต่อไป โดยพายุนี้ไม่มีผลกระทบต่อลักษณะอากาศของประเทศไทย